text: 40 kilo dynamit gravet op af have
  04 november 2015 kl. 12.51
  Hærens Ammunitionstjeneste kunne mandag grave en kasse med hele 40 kilo dynamit op af en sommerhushave ved Kollund.
  Mandag måtte Hærens Ammunitionsrydningstjeneste rykke ud til et sommerhus ved Kollund. Op af haven gravede de en kasse med 40 kilo dynamit. Det skriver Syd- og Sønderjyllands Politi i en pressemeddelelse.
  Udrykningen skete efter, at Syd- og Sønderjyllands Politi fik et tip om, at den nu afdøde tidligere lejer muligvis havde gravet dynamit ned i haven. Manden havde tilladelse til at eje sprængstoffer, fordi han brugte dem i sin virksomhed, men valgte altså i stedet at grave de 40 kilo dynamit ned i baghaven.
  Sprængstoffet blev fundet af politiets specialtrænede hunde, der hurtigt lugtede sig frem til kassen med de 40 kilo dynamit.
  Hærens Ammunitionsrydningstjeneste fik fjernet sprængstoffet under sikre forhold, hvorefter det blev fragtet til Søgaardlejren. Her blev det delt op i mindre portioner og sprængt lidt ad gangen.
  